Geen salarisverhogings vir dié hoësPresident Cyril Ramaphosa(Oktober 2018) Foto: Kopano Tlape/GCIS Die adjunkpresident, kabinetministers, adjunkministers, die speaker van die nasionale vergadering, die voorsitter van die nasionale raad van provinsies, die adjunkspeaker, adjunkvoorsitter en ander sal nie vanjaar enige salarisverhogings ontvang nie, het pres. Cyril Ramaphosa Saterdag gesê. Ramaphosa het alle vergoedings uiteengesit vir staatsamptenare vir die 2018/19- finansiële jaar. Die Onafhanklike Kommissie vir die Vergoeding van Staatsamptenare het ŉ verhoging van 4% aanbeveel vir alle kategorieë van staatsamptenare, maar Ramaphosa het “anders besluit”, het die presidensie in ŉ verklaring gesê. Ramaphosa se besluit, om nie die aanbevelings van die kommissie te volg nie, is gebaseer op die idee dat die staat “bedagsaam en reaktief moet wees en selfbeheersing moet toon, veral in ŉ tyd van finansiële probleme wanneer salarisvlakverhogings bepaal word vir staatsamptenare”. Salarisse en toelatings vir regters van die konstitusionele hof en regters van ander howe sal met 2.5% verhoog vanaf 1 April 2018. LP’s in die kategorieë van huisvoorsitter, hoofsweep: meerderheidsparty, leier van die opposisie en swepe, lede van die nasionale vergadering en permanente afgevaardigdes aan die nasionale raad van provinsies sal ook ŉ verhoging van 2.5% ontvang. Premiers, lede van uitvoerende rade in provinsies en speakers sal nie enige salarisverhoging ontvang nie. Lede van provinsiale wetgewers sal ŉ verhoging van 2.5% ontvang. Landdroste sal ŉ 4%-verhoging ontvang asook ampsdraers in die nasionale en provinsiale huise van tradisionele leiers. Tradisionele konings en koninginne sal 2.5% ontvang. Senior tradisionele leiers en hoofmanne en -vroue sal ŉ verhoging van 4% ontvang, het die presidensie aangedui. Ramaphosa het die kommissie en die nasionale tesourie bedank vir hul leiding om ŉ finansiële besluit te neem. Besonderhede oor die salarisverhogings sal in die Staatskoerant gepubliseer word.